Video: Skoonmaker rand leerling by skool aanWaarskuwing: Die video volg onderaan die berig en mag sensitiewe lesers ontstel ŉ Skoonmaker by ŉ skool in Standerton, Mpumalanga, is in hegtenis geneem nadat hy op video afgeneem is waar hy ŉ skolier met ŉ besem aanrand. ŉ Leerling het die voorval met ŉ selfoon afgeneem en die beeldmateriaal aan die Standerton Advertiser-verskaf, wat dit op hul Facebook-blad gelaai het. Lt. Johannes Nhlabathi, ŉ polisiewoordvoerder, het Maandag aan Maroela Media gesê die voorval het verlede Donderdag by die Stanwest Gekombineerde Skool plaasgevind. “Die 16-jarige skolier het glo voor die voorval op die skoolbanke gespring en die skoonmaker het hom gesien,” het Nhlabathi gesê. “Die skoonmaker het die klaskamer betree en die seun met ŉ besem aangerand. Hy het die besem op die leerling gebreek.” Nhlabathi het gesê die seun is tydens die aanval beseer en het baie gebloei. ŉ Saak van aanranding is dieselfde dag by die polisie aanhangig gemaak. Die polisie het die skoonmaker Vrydag in hegtenis geneem, en hy het dieselfde dag in die Standerton-landdroshof verskyn. “Die man moet Dinsdag weer in die hof verskyn. Hy bly in polisieaanhouding tot dan,” het Nhlabathi bygevoeg.